Tényleg december elején jön az új Coldplay-lemez
Megerősítette a rajongói spekulációt a brit zenekar. Nem hazudott a titokzatos plakát.
Mint arról korábban hírt adtunk, a Coldplay rajongói egy titokzatos plakátot szúrtak ki a londoni metróban. A plakáton egy körökből összeállított sokszínű virágábra volt látható egy dátummal: december 4. A Coldplay-rajongók között azért indult be gyorsan a spekuláció a közösségi felületeken, mivel a zenekar legutóbbi fellépésén, a New York-i Global Citizen fesztiválon – ahol a Coldplay egy új dalt is előadott - Chris Martin pólóján egy hasonló geometriai ábrát lehetett látni.

A zenekar most ugyanazt az ábrát posztolta ki Twitter-oldalára, igaz, a lemez (melynek a címe A Head Full Of Dreams lesz) feltételezett megjelenési dátuma nélkül.

Kapcsolódó hír, hogy zeneipari források (és a fogadóirodák) szerint is nagy az esély arra, hogy a Coldplay legyen a 2016-os Glastonbury fesztivál egyik főfellépője. A zenekar legutóbb 2011-ben lépett a nagy presztízsű zenei rendezvény legnagyobb színpadára, a Pyramid Stage-re.
Coldplay-lemez rock pop coldplay